**ОБАВЕЗЕ ДРЖАВЕ У БОРБИ ПРОТИВ КОРУПЦИЈЕ – РЕПУБЛИКА СРБИЈА**

Следеће обавезе су изведене из обавеза које су настале као део Анти – корупцијског самита у Лондону из 2016. године, извештаја Европске комисије, препорука Групе држава против корупције Савета Европе (ГРЕКО) и предлога министарстава Владе Уједињеног Краљевства.

Одржавање корака са свеобухватним приступом у борби против корупције представља један од стратешких приоритета Владе Републике Србије. Овим путем желимо да додатно ојачамо нашу посвећеност на највишем политичком нивоу спровођењу анти-корупцијске агенде у склопу нашег учешћа у серији самита о Западном Балкану који се одржавају у оквиру Берлинског процеса. У складу са том агендом, Република Србија се обавезује да унапреди разоткривање корупције, да осигура кажњавање корумпираних и да пружи подршку онима који су осетили последице корупције, као и да искорени културу корупције. Конкретно, наше обавезе су следеће:

* Унапређење протока информација између финансијских институција и означених нефинансијских послова и професија како би се органима за спровођење закона обезбедили обавештајни подаци потребни за откривање и сузбијање прања новца повезаног са корупцијом.
* Развијање јавно – приватних партнерстава за размену информација у циљу заједничког рада правосудних органа, органа за спровођење закона, регулаторних тела и финансијског сектора на откривању, спречавању и сузбијању прања новца повезаног са корупцијом.
* Усвајање и спровођење нове Националне стратегије за борбу против корупције и успостављање новог националног тела за координацију у тој области, уз ефикасне механизме за надзор над спровођењем свих превентивних анти-коруптивних мера.
* Јачање законодавства за одузимање имовине проистекле из кривичног дела у складу с правним тековинама ЕУ и блиска сарадња са другим државама на спречавању корупције, уз улагање свих напора да се учиниоцима кривичних дела одузме незаконито стечена имовина.
* Спровођење програма образовања и рад на терену у вези с борбом против корупције у циљу укључивања организација у јавном и приватном сектору у разговоре и дијалог о превентивним мерама.
* Јачање капацитета тела за борбу против корупције, судија и тужилаца у циљу спровођења поступака у области борбе против корупције као и спровођење планова за борбу против корупције односно планова интегритета.
* Подржавање међународних тела, укључујући УН, Европску комисију, Г20, Манивал, ФАТФ, Светску банку, Европску банку за обнову и развој, Међународни монетарни фонд, ОЕЦД и спровођење њихових препорука.
* Обезбеђивање пуне и благовремене примене препорука ГРЕКО, укључујући:
* унапређење транспарентности законодавног процеса обезбеђивањем адекватних временских оквира и расправа о нацртима закона, као и избегавањем употребе хитних поступака приликом доношења закона, изузев у ванредним околностима;
* брзо поступање у вези са усвајањем Кодекса понашања за народне посланике и обезбеђивање јасних смерница за избегавање и решавање сукоба интереса уз обезбеђивање да јавности буде омогућен лак приступ будућем Кодексу и да се он ефикасно спроводи у пракси;
* ефикасно спровођење ново усвојеног закона о лобирању;
* доношење закона у складу са уставним амандманима, када они буду били усвојени, а којима ће се уређивати поступак избора, напредовања, оцењивања резултата рада и интегритета судија и јавних тужилаца;
* брзо поступање у вези са усвајањем новог Закона о спречавању корупције у складу са ГРЕКО експертизом.